Document ID: 32004D0567

TARYBOS SPRENDIMAS 2004/567/TVR
2004 m. liepos 26 d.
iš dalies keičiantis Sprendimą 2000/820/TVR, įsteigiantį Europos policijos koledžą (CEPOL)
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 30 straipsnio 1 dalies c punktą ir 34 straipsnio 2 dalies c punktą,
atsižvelgdama į Jungtinės Karalystės iniciatyvą (1),
atsižvelgdama į Europos Parlamento nuomonę (2),
kadangi:
(1)
Kadangi Sprendimu 2004/97/EB, Euratomas (3) valstybių narių atstovai, 2003 m. gruodžio 13 d. susitikę valstybių ir vyriausybių vadovų lygiu, susitarė dėl tam tikrų Europos Sąjungos tarnybų ir agentūrų būstinių vietos, įskaitant CEPOL būstinę.
(2)
Kadangi šis susitarimas turėtų būti įtrauktas į Sprendimą 2000/820/TVR (4),
NUSPRENDĖ:
1 straipsnis
Sprendimas 2000/820/TVR iš dalies keičiamas taip:
1)
1 straipsnio 1 dalis pakeičiama taip:
„1. Įsteigiamas Europos policijos koledžas (CEPOL). Jo būstinė yra Bramshile Jungtinėje Karalystėje.“
2)
4 straipsnio 1 dalis pakeičiama taip:
„1. Valdyba įsteigia nuolatinį sekretoriatą, kuris padėtų CEPOL atlikti administracinius darbus, būtinus jam funkcionuoti ir metinei programai, o kai būtina, ir papildomoms programoms ir iniciatyvoms, vykdyti. Sekretoriato būstinė yra Bramshile.
Gavus vieningą valdybos pritarimą, reikalingos nuostatos dėl CEPOL įsikūrimo Jungtinėje Karalystėje ir dėl priemonių, kurias turi suteikti Jungtinė Karalystė, bei ypatingos taisyklės, kurios Jungtinėje Karalystėje taikomos CEPOL organų nariams, administracinių reikalų direktoriui, darbuotojams ir jų šeimų nariams, nustatomos CEPOL ir Jungtinės Karalystės susitarime dėl būstinės.“
2 straipsnis
Šis sprendimas įsigalioja kitą dieną nuo jo paskelbimo.
3 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2004 m. liepos 26 d.

Labels: 10
0
15